Leo Stranius

Leo Aleksis Stranius (s. 10. lokakuuta 1974 Leningrad, Neuvostoliitto) on suomalainen kansalaisaktivisti ja vastuullisuuskonsulttiyritys Third Rock Finlandin toimitusjohtaja.
Aiemmin Stranius on työskennellyt muun muassa Kansalaisareenan toiminnanjohtajana, Luonto-Liiton pääsihteerinä ja toiminnanjohtajana sekä Suomen luonnonsuojeluliiton ilmastovastaavana ja toiminnanjohtajana. Hän on myös kirjoittanut vuonna 2019 julkaistun omaelämäkerran Ekoistin muistelmat. 
Vuosina 2013-2021 Stranius on ollut Helsingin kaupunginvaltuuston jäsen. Hän on ollut myös Helenin johtokunnan jäsen, HSY:n hallituksen jäsen, HKL:n johtokunnan jäsen, Uudenmaan liiton hallituksen jäsen ja Uudenmaan virkistysalueyhdistyksen valtuuskunnan puheenjohtaja.
Stranius omistaa osan ympäristökonsulttiyritys Third Rock Finlandista ja Tyrskystä sekä käy pitämässä ajanhallintavalmennuksia eri organisaatioille sekä kirjoittaa kirjoja.
Ura.
Stranius on koulutukseltaan hallintotieteiden maisteri. Hän valmistui Tampereen yliopistosta syksyllä 2006 pääaineenaan ympäristöpolitiikka. Hänellä on myös johtamistaidon erikoisammattitutkinto ja tietotekniikan mekaanikon koulutus. Stranius on tehnyt ympäristöpolitiikkaan liittyvää väitöskirjaa Tampereen yliopistossa.
Stranius on toiminut yli 20 vuoden ajan suomalaisessa ympäristöliikkeessä. Hänet tunnetaan ekologisen elämän puolustajana ja esittämästään hiilineutraalisuuden vaatimuksesta sekä Ekoisi-blogistaan. Hän oli mukana perustamassa Vihreitä Nuoria ja Opiskelijoita (ViNO) vuonna 1999 ja toimi järjestön hallituksessa vuoteen 2002. Hän oli Maan ystävien puheenjohtaja vuodet 2003–2004.
Stranius toimi Suomen luonnonsuojeluliiton (SLL) Uudenmaan ympäristönsuojelupiirin puheenjohtajana vuosina 2006–2011, hallituksen jäsenenä vuosina 2006–2008 ja valtuuston jäsenenä vuosina 2010–2013. Hän on työskennellyt SLL:n ympäristönsuojelupäällikkönä (2008, 2015), ilmastovastaavana (2007–2009) ja toiminnanjohtajana (2015-2016) sekä yksityissektorilla it-alalla muun muassa ympäristöpäällikkönä ja esihenkilötehtävissä.
Stranius oli ehdolla vuoden 2011 eduskuntavaaleissa ja toimi vihreiden asiantuntijana hallitusneuvotteluissa. Hän on ollut jäsen Suomen kestävän kehityksen toimikunnassa vuosina 2003-2017 ja oikeusministeriön koordinoimassa kansalaisyhteiskuntapolitiikan neuvottelukunnassa (KANE) vuosina 2007-2019.
Hän oli ehdolla myös kevään 2015 eduskuntavaaleissa Helsingin vaalipiirissä. 
Vuoden 2012 kunnallisvaaleissa Stranius valittiin 1 164 äänellä Helsingin kaupunginvaltuustoon. Stranius valittiin uudelleen Helsingin kaupunginvaltuustoon vuoden 2017 kuntavaaleissa 1304 äänellä. Vuoden 2021 kuntavaaleissa hän sai 483 ääntä, eikä tullut valituksi.
Yksityiselämä.
Stranius syntyi Leningradissa suomalaisen Pentti Straniuksen ja tämän venäläisen puolison esikoiseksi. Pentti Stranius opiskeli tuolloin Leningradissa historiaa. Leon vanhemmat erosivat kun Leo oli 2-vuotias ja hän muutti isänsä kanssa Suomeen.
Leo asuu perheensä kanssa Helsingin Käpylässä. Hän on naimisissa ja perheeseen kuuluu kaksi lasta.
Hänen minimalistinen, pieneen kulutukseen ja tarkkaan ajankäyttöön perustuva elämäntapansa on ollut useiden lehtijuttujen aiheena.
Straniuksen harrastuksiin kuuluvat muun muassa lukeminen ja kirjoittaminen sekä triathlon, muu liikunta ja retkeily. Hän on vegaani ja absolutisti. Stranius on nimetty vuonna 2016 Kauppalehden listauksessa 100 vaikutusvaltaisimman suomalaisen joukkoon. Hänen bloginsa valittiin Suomen parhaaksi ympäristöblogiksi maaliskuussa 2010 ja toiseksi parhaaksi helmikuussa 2013. Stranius on sanonut hiilijalanjälkensä olevan on noin 2 100 kg vuodessa.